b'\n_START_ARTICLE_\nDeveti val\n_START_SECTION_\nOpis\n_START_PARAGRAPH_\nDeveti val je Ajvazovskovo remek djelo i \xc4\x8dini se da ozna\xc4\x8dava prijelaz izme\xc4\x91u fantasti\xc4\x8dnih boja njegovih ranijih slika i vizija srebrenkastih morskih pejza\xc5\xbea u kasnijim godinama. Ova slika se \xc4\x8desto naziva "najljep\xc5\xa1om slikom u Rusiji" te se danas nalazi u sankt peterbur\xc5\xa1kom Ruskom dr\xc5\xbeavnom muzeju._NEWLINE_Odnos \xc4\x8dovjeka i prirode, \xc4\x8dovjekova borba protiv prirode i njegova ljubav prema njoj bili su glavna tema Ivana Ajvazovskog. U pejza\xc5\xbeu razvija romanti\xc4\x8dnu notu povezanu s efektima svjetlosti i atmosfere._NEWLINE_Slika Deveti val prikazuje more poslije no\xc4\x87ne oluje i grupu nesretnih brodolomaca koji se suo\xc4\x8davaju sa smr\xc4\x87u i poku\xc5\xa1avaju opstati pred nemilosrdnim prijetnjama u obliku morskih valova. Prve zrake sunca osvjetljavaju ogromne valove a najve\xc4\x87i od njih, deveti val, izgleda kao da \xc4\x87e progutati ljude i ostatke broda. Njihov brod je uni\xc5\xa1ten dok su mnogi njihovi kolege stradali. Pre\xc5\xbeivjeli brodolomci su svjesni da ne\xc4\x87e pre\xc5\xbeivjeti te da se suo\xc4\x8davaju sa sigurnom smr\xc4\x87u, ali se o\xc4\x8dajni\xc4\x8dki hvataju za jarbol i dijelove uni\xc5\xa1tenog broda koji tone te se bore za svoje \xc5\xbeivote._NEWLINE_Centar kompozicije slike je sna\xc5\xbean, skoro misti\xc4\x8dan. Iako je Ajvazovski naslikao ovu sliku u svjetlo-tamnim nijansama, nekoliko zlatnih sun\xc4\x8devih zraka iza debelog sloja tamnih oblaka, osvjetljava scenu s \xc4\x8dudnim, spektrom zelenih i ru\xc5\xbei\xc4\x8dastih nijansi, i kao da daje iluzornu nadu da \xc4\x87e se ljudi spasiti._NEWLINE_Uprkos tragi\xc4\x8dnoj prirodi slike Deveti val, Ivan Ajvazovski se jasno divi ljepoti mora. Slika ima tople tonove i more na njoj ne izgleda toliko opasno, a boje i igra svjetlosti \xc4\x8dine da izgleda prirodno i blistavo. Ovaj zami\xc5\xa1ljeni kontrast, u kombinaciji s majstorski oslikanim morem, valovima, \xc4\x8dak i malim kapljicama vode koji sjaje na suncu pomogli su Ajvazovskom i njegovoj slici da steknu slavu. Danas je legendarni Deveti val izlo\xc5\xbeen u ruskom muzeju u Sankt Peterburgu kao dio stalne zbirke, a \xc4\x8desto se naziva i \xe2\x80\x9enajljep\xc5\xa1om slikom u Rusiji\xe2\x80\x9d.'